
Parlamentul României

Camera Deputaţilor
	

	


Comisia pentru sănătate şi familie         

Bucureşti, 14 aprilie 2021

Nr.4c-10/412
BIROULUI PERMANENT

AL

CAMEREI DEPUTAŢILOR,

Vă înaintăm, alăturat, raportul  asupra proiectului de Lege pentru înființarea Băncilor de Lapte Matern,  trimis Comisiei pentru sănătate şi familie spre dezbatere, pe fond, cu adresa nr.PLx.579 din 28 octombrie 2019. 

În raport de obiectul şi conţinutul său, proiectul de lege face parte din categoria legilor ordinare.
PREŞEDINTE,

Dr.Nelu TĂTARU

Parlamentul României

  Camera Deputaţilor
Comisia pentru sănătate şi familie   
Bucureşti,  14 aprilie 2021
Nr.4c-10/412
R A P O R T  
asupra  proiectului de Lege pentru înființarea Băncilor de Lapte Matern 
(PLx.579/2019)
În conformitate cu prevederile  art.95 din Regulamentul Camerei Deputaţilor, Comisia pentru sănătate şi familie a fost sesizată spre dezbatere, pe fond,  cu proiectul de Lege pentru înființarea Băncilor de Lapte Matern, trimis cu adresa nr.PLx.579 din 28 octombrie 2019.
Senatul, în calitate de primă Cameră sesizată,  a adoptat  proiectul de lege  în şedinţa din 21 octombrie 2019, în condițiile articolului 75 alineatul (2) teza a III-a din Constituția României, republicată. 
Potrivit dispozițiilor art.75 din Constituţia României, republicată, și ale art.91 din Regulamentul Camerei Deputaților, republicat, cu modificările și completările ulterioare, Camera Deputaţilor este Cameră decizională.
La întocmirea prezentului raport,  Comisia a avut în vedere:
               - avizul favorabil al Consiliului Economic și Social (nr.3442/2.07.2019);
· avizul favorabil al Consiliului Legislativ (nr.610/17.07.2019);

· avizul favorabil al Comisiei pentru drepturile omului, culte și problemele minorităților naționale (nr.4c-6/697/28.11.2019);

· avizul favorabil al Comisiei pentru buget, finanțe și bănci        (nr.4c-2/266/2.04.2019);
· avizul favorabil al Comisiei pentru egalitatea de șanse pentru femei și bărbați (nr.4c-20/463/10.12.2019);

· avizul negativ al Comisiei juridice, de disciplină și imunități (nr.PLx.579/17.12.2019);
· punctul de vedere negativ al Guvernului (nr.1804/DPSG/17.03.2021).
Proiectul de lege are ca obiect de reglementare crearea cadrului legal, cu sprijin din partea Guvernului României, a înființării băncilor de lapte matern în cadrul maternităților din România, prin crearea unui Fond pentru Dezvoltarea Băncilor de Lapte Matern. Fondul va avea o valoare anuală de 200.000 de euro şi va acorda spitalelor finanţări de cel puţin 50.000 de euro pentru înfiinţarea unei Bănci de Lapte Matern. Criteriile pentru acordarea finanţării în vederea înfiinţării Băncilor de Lapte Matern vor fi stabilite la nivelul Ministerului Sănătăţii, luând în calcul criteriul regional, având prioritate oraşele cu minim 500.000 de locuitori şi cu spitale cu secţii de terapie intensivă neonatală nivel III. 

Membrii Comisiei au examinat proiectul de lege în şedinţa online din data de 13 aprilie 2021, și au hotărât, cu unanimitate de voturi, respingerea proiectului de lege. La lucrările comisiei au fost prezenţi 25 deputaţi din totalul de 25 membri.
În raport cu obiectul şi conţinutul său, proiectul de lege  face parte din categoria legilor ordinare. 
În urma finalizării dezbaterilor, membrii Comisiei pentru sănătate şi familie propun plenului Camerei Deputaților, respingerea proiectului de Lege pentru înființarea Băncilor de Lapte Matern,  din următoarele considerente:
-  propunerea de constituire a Fondului pentru Dezvoltarea Băncilor de Lapte Matern, contravine Legii nr.500/2002 privind finanțele publice, cu modificările și completările ulterioare, care prevede că fondurile speciale sunt ”venituri publice constituite prin legi speciale prin care se stabilesc destinațiile acestora”;
- potrivit principiului unității prevăzut la art.10 din Legea nr.500/2002, este interzisă elaborarea de acte normative prin care se creează cadrul legal pentru constituirea de venituri care pot fi utilizate în sistem extrabugetar, cu excepția celor prin care Guvernul poate aproba înființarea de activități finanțate integral din venituri proprii, potrivit prevederilor art.67, din legea menționată;

- cadrul legislativ este deja instituit prin Ordinul ministrului sănătății nr.1461/2017 privind modificarea și completarea Ordinului ministrului sănătății publice nr.914/2006 pentru aprobarea normelor privind condițiile pe care trebuie să le îndeplinească un spital în vederea autorizației sanitare de funcționare.

            PREŞEDINTE,                                        SECRETAR,
          Dr.Nelu TĂTARU                                Liviu-Ioan BALINT   
Întocmit,
Livia Spînu, consilier parlamentar

